Liikenne- ja viestintäministeriö kysyi kansalta miten sääntelyä pitäisi karsia: vastaajina ministeriöiden virkamiehiä, ex-ministereitä, kansanedustajia ja lobbareita.

Liikenne- ja viestintäministeri Anne Bernerin (kesk) glögikaverit pääsivät vastaamaan ministeriön kansalaisille suuntaamaan kyselyyn. JENNI GÄSTGIVAR

Anne Bernerin (kesk) johtama liikenne- ja viestintäministeriö julkaisi viime viikolla tiedotteen otsikolla ”Kansalaiset toivovat muutoksia ajokortin hankintaan ja nopeusrajoituksiin”.

Tiedotteessa, joka painottaa nimenomaan sanaa ”kansalaiset”, ministeriö kertoo, että se keräsi lokakuussa näkemyksiä siitä miten liikenne- ja viestintäalan sääntelyä pitäisi karsia. Ministeriön mukaan kansalaiset antoivat eniten palautetta ajokorttisäännöksistä, nopeusrajoituksista, tavaraliikenteestä ja takseista.

Ajokorteissa huolestutti niiden hinta, nopeusrajoitusten toivottiin sopeutuvan paremmin sääolosuhteisiin ja taksien sääntelyn purkaminen sai kannatusta.

– Kyselyssä esille tulleet aiheet tukevat hyvin niitä säädösten muutostavoitteita, joita olemme normipurun hengessä ja digitalisaation edistämiseksi ministeriössä suunnitelleet, liikenne- ja viestintäministeri Anne Berner (kesk) toteaa tiedotteessa.

Varsinaisessa tiedotteessa ei mainita tarkemmin keiltä sääntelyn vähentämisestä on kyselty. Se selviää vasta ministeriön erillisestä liitteestä, jossa kerrotaan, että lokakuun aikana toteutettu kysely on kohdistettu ”ministeriön sidosryhmille, neuvottelukunnille, yhteisverkostoille ja -työryhmille”.

EK mukana

Sidosryhmillä ministeriö tarkoittaa omaa niin sanottua ”glögilistaansa”, eli henkilöitä, jotka ministeriö kutsuu vuosittain pikkujoulunkaltaiseen tilaisuuteensa.

– Meillä on laaja sidosryhmätilaisuus aina ennen joulua. Siksi käytämme nimitystä glögilista, hallitusneuvos Silja Ruokola selventää Iltalehdelle.

Viimeksi tilaisuus on järjestetty joulukuun alussa. Ilmoittautuneita oli noin 300.

Ruokolan mukaan glögilistalla on esimerkiksi virkamiehiä, kansanedustajia, entisiä ministereitä ja sellaisia henkilöitä, joita ministeri on tavannut vuoden aikana.

– Ja he ovat voineet jakaa kyselyä eteenpäin omille tahoillensa. Tarkoitus oli pitää tämä mahdollisimman avoimena ja laajana.

Ministeriön neuvottelukunnissa puolestaan istuu eri ministeriöiden virkamiehiä sekä edustajia esimerkiksi Elinkeinoelämän keskusliitto EK:sta, Merimies-Unionista ja eri työmarkkinajärjestöistä.

Koululaisia

Ruokola muistuttaa, että listauksessa mainittuihin työryhmiin kuuluu 13 ministeriön kummikoulua eri puolilla Suomea.

Kyselyä jaettiin myös ministeriön nettisivujen ja Twitterin kautta. Näiden kautta tulleiden vastausten lukumäärästä Ruokolalla ei kuitenkaan ole tietoa.

– Kaikkiaan yli 60 prosenttia vastaajista ilmoitti vastaavansa kansalaisina.

Kyselyn toteutti yhtiö nimeltä Fountain Park, joka ei ole varsinainen tutkimusyhtiö vaan liikkeenjohdon konsulttiyritys. Erilaisia ehdotuksia kyselyyn tuli 1 400.

– Olimme tyytyväisiä. Saimme selville tiettyjä painopisteitä mikä kansalaisia kiinnostaa ja huolestuttaa, Ruokola kiittelee.